钦定古今图书集成/明伦汇编/宫闱典/第057卷 > 后汉
## 钦定古今图书集成/明伦汇编/宫闱典/第057卷 > 后汉

后汉定拜皇太子之仪。

按《后汉书礼仪志》：拜皇太子之仪：百官会，位定，谒者
引皇太子当御坐殿下，北面，司空当太子西北，东面
立。读册书毕，中常侍持皇太子玺绶，东向授太子，太
子再拜，三稽首。谒者赞皇太子臣某，中谒者称制曰
“可。”三公升阶上殿，贺寿万岁。因大赦天下。供赐礼毕，
乃罢。

### 光武帝建武二年立子彊为皇太子

按《后汉书光武本纪》，“建武二年夏六月戊戌，立子彊
为皇太子，大赦天下，增郎、谒者从官秩各一等。”按
《东海恭王彊传》：“东海恭王彊，建武二年，立母郭氏为
后。彊为皇太子，十七年而郭后废。彊常戚戚不自安，
数因左右及诸王陈其恳诚，愿备蕃国。光武不忍，迟
回者数岁，乃许焉。十九年，封为东海王，二十八年，始
就”国。帝以彊废不以过，去就有礼，故优以大封，兼食
鲁郡，合二十九县，赐虎贲旄头，宫殿设锺虡之县，拟
于乘舆。彊临之国，数上书让还东海，又因皇太子固
辞，帝不许，深嘉叹之，以《彊章》宣示公卿。初，鲁恭王好
宫室，起灵光殿，甚壮丽，是时犹存，故诏彊都鲁。中元
元年入朝，从封岱山，因留京师。明年春，帝崩。冬，归国。
永平元年，彊病，显宗遣中常侍、钩盾令，将太医乘驿
视疾，诏沛王辅、济南王康、淮阳王延诣鲁。及薨，临命
上疏谢曰：“臣蒙恩得备蕃辅，特受二国宫室礼乐，事
事殊异，巍巍无量，讫无报称，而自修不谨，连年被病，
为朝廷忧念。皇太后陛下哀怜臣彊，感动发中，数遣
使者、太医令丞、方伎、道术，络绎不绝。臣伏惟厚恩，不
知所言。臣内自省视，气力羸劣，日夜浸困，终不复望
见阙庭，奉承帷幄。孤负重恩，衔恨黄泉，身既夭命，孤
弱复为皇太后陛下忧虑，诚悲诚惭。息政，小人也，猥
当袭臣后，必非所以全利之也。诚愿还东海郡。天恩
愍哀，以臣无男之故，处臣三女小国侯，此臣宿昔常
计。今天下新罹大忧，惟陛下加供养。皇太后数进御
餐，臣彊困劣，言不能尽意，愿并谢诸王，不意永不复
相见也。”天子览书悲恸，从太后出，幸津门亭发哀。使
大司空持节护丧事，大鸿胪、副宗正、将作大匠视丧
事，赠以殊礼，升龙旄头、鸾辂、龙旗、虎贲百人。诏楚王
英、赵王栩、北海王兴、馆陶公主、比阳公主及京师亲
戚、四姓夫人、小侯皆会葬。帝追惟彊深执谦俭，不欲
厚葬以违其意，于是特诏中常侍杜岑及《东海傅相》
曰：“王恭谦好礼，以德自终，遣送之物，务从约省。衣足
敛形，茅车瓦器，物减于制，以彰王卓尔独行之志。将
作大匠留起陵庙。”彊立十八年，年三十四。子靖王政
嗣。

建武十九年，立东海王阳为皇太子改名庄。

按《后汉书光武帝本纪》：“建武十九年六月戊申，诏曰：
‘《春秋》之义，立子以贵。东海王阳，皇后之子，宜承大统。
皇太子彊，崇执谦退，愿备藩国，父子之情，重久违之。
其以彊为东海王，立阳为皇太子’。”改名庄。按《明帝
本纪》，显宗孝明皇帝讳庄，光武第四子也，母阴皇后。
帝生而丰下，十岁能通《春秋》，光武奇之。建武十五年，
封“东海公，十七年进爵为王，十九年立为皇太子。师
事博士桓荣，学通《尚书》。中元二年二月戊戌即皇帝
位，年三十。”按《刘隆传》，建武十三年，“是时天下垦田
多不以实，又户口年纪互有增减。十五年，诏下州郡
检核其事，而刺史太守多不平均，或优饶豪右，侵刻
羸弱。百姓嗟怨，遮道号呼。时诸郡各遣使”奏事，帝见
陈留吏牍上有书，视之云：“颍川、弘农可问，河南、南阳
不可问。”帝诘吏由趣，吏不肯服，抵言于长寿街上得
之，帝怒。时显宗为东海公，年十二，在幄后言曰：“吏受
郡敕，当欲以垦田相方耳。”帝曰：“即如此，何故言河南、
南阳不可问？”对曰：“河南帝城，多近臣；南阳帝乡，多近亲，田宅逾制，不可为准。”帝令虎贲将诘问吏，吏乃实
首服，如显宗对。

### 明帝永平三年立皇子炟为皇太子

按《后汉书明帝本纪》，“永平三年春二月甲子，立贵人
马氏为皇后，皇子炟为皇太子。赐天下男子爵，人二
级，三老、孝悌、力田人三级，流人无名数欲占者人一
级，鳏、寡、孤、独、笃癃、贫不能自存者粟，人五斛。”按《章
帝本纪》，“肃宗孝章皇帝讳炟，显宗第五子也。母贾贵
人，永平三年立为皇太子，少宽容，好儒术，显宗器重
之。”十八年八月壬子，即皇帝位，年十九。

### 章帝建初四年立皇子庆为皇太子

按《后汉书章帝本纪》，“建初四年夏四月戊子，立皇子
庆为皇太子，赐爵，人二级，三老、孝悌、力田人三级，民
无名数及流人欲自占者人一级，鳏、寡、孤、独、笃癃、贫
不能自存者粟，人五斛。”按《清河孝王庆传》，清河孝
王庆母宋贵人，贵人，宋昌八世孙，扶风平陵人也。父
杨，以恭孝称于乡闾，不应州郡之命。杨姑即明德马
后之外祖母也。马后闻杨二女皆有才色，迎而训之。
永平末，选入太子宫，甚有宠。肃宗即位，并为贵人。建
初三年，大贵人生庆，明年立为皇太子，征杨为议郎，
褒赐甚渥。贵人长于人事，供奉长乐宫，身执馈馔，太
后怜之。太后崩后，窦皇后宠盛，以贵人姊妹并幸庆
为太子，心内恶之。与母《比阳主》谋陷宋氏，外令兄弟
求其纤过，内使御者侦伺得失。后于掖庭门邀遮，得
贵人书云：“病思生菟”，令家求之。因诬言欲作蛊道祝
诅，以菟为厌胜之术，日夜毁谮贵人母子遂渐见疏。
庆出居承禄观，窦后讽掖庭令诬奏前事，请加验实。
七年，帝遂废太子庆而立皇太子肇。肇，梁贵人子也。
乃下诏曰：“皇太子有失惑无常之性，爰自孩乳，至今
益章。恐袭其母凶恶之风，不可以奉宗庙为天下主。
大义灭亲，况降退乎！今废庆为清河王，皇子肇保育
皇后，承训怀衽，导达善性，将成其器。盖庶子慈母，尚
有终身之恩，岂若嫡后事正义明哉！”今以肇为皇太
子，遂出贵人姊妹置丙舍，使小黄门蔡伦考实之，皆
承风旨，傅致其事，乃载送暴室。二贵人同时饮药自
杀。帝犹伤之，敕掖庭令葬于樊濯聚。于是免杨归本
郡，郡县因事复捕系之。杨友人前怀令山阳张峻、左
冯翊沛国刘均等奔走解释，得以免罪。杨失志憔悴，
卒于家。庆时虽幼，而知避嫌畏祸，言不敢及宋氏。帝
更怜之，敕皇后令衣服与太子齐等。太子特亲爱。庆
入则共室，出则同舆。及太子即位，是为和帝，待庆尢
渥，诸王莫得为比，常共议私事。后庆以长，别居丙舍。
永元四年，帝移幸北宫章德殿，讲于白虎观，庆得入
省宿止。帝将诛窦氏，欲得《外戚传》，惧左右不敢使，乃
令庆私从千乘王求，夜独内之，又令庆传语中常侍
郑众求索故事。及大将军窦宪诛，庆出居邸，赐奴婢
三百人，舆马、钱帛、帷帐、珍宝、玩好，充牣其第；又赐中
傅以下至左右钱帛各有差。庆多被病，或时不安，帝
朝夕问讯，进膳药所以垂意甚备。庆小心恭孝，自以
废黜，尤畏事慎法。每朝谒陵庙，常夜分严装，衣冠待
明，约敕官属，不得与诸王车骑竞驱。常以贵人葬礼
有阙，每窃感恨。至四节、伏腊，辄祭于私室。窦氏诛后，
始使乳母于城北遥祀。及窦太后崩，庆求上冢致哀，
帝许之，诏太官四时给祭具。庆垂涕曰：“生虽不获供
养，终得奉祭祀，私愿足矣。”欲求作祠堂，恐有自同恭
怀、梁后之嫌，遂不敢言，常泣向左右，以为没齿之恨。
后上言：“外祖母王，年老遭忧病，下土无医药，愿乞诣
洛阳疗疾。”于是诏宋氏悉归京师，除庆舅衍、俊、盖暹
等皆为郎。十五年，有司以日食阴盛，奏遣诸王侯就
国。诏曰：“甲子之异，责由一人。诸王幼稚，早离顾复，弱
冠相育，常有《蓼莪》《凯风》之哀，选懦之恩，知非国典，且
复须留。”至冬，从祀章陵，诏假诸王羽林骑各四十人。
后中傅卫䜣私为臧盗千馀万，诏使案理之，并责庆
不与之状。庆曰：“䜣以师傅之尊，选自圣朝，臣愚惟知
言从事听，不甚有所纠察。”帝嘉其对，悉以䜣臧财赐
庆。及帝崩，庆号泣前殿，呕血数升，因以发病。明年，诸
王就国，邓太后特听清河王置中尉、内史，赐什物皆
取乘舆上御。以宋衍等并为清河中大夫。庆到国，下
令：“寡人生于深宫，长于朝廷，仰恃明主，垂拱受成。既
以薄祐，早离顾复，属遭大忧，悲怀感伤。蒙恩大国，职
惟藩辅，新去京师，忧心茕茕，夙夜屏营，未知所立。盖
闻智不独理，必须明贤。今官属并居爵任，失得是均，
庶望上遵策戒，下免悔咎。其纠督非枉，明察典禁，无
令孤获怠慢之罪焉。”邓太后以殇帝襁抱，远虑不虞，
留庆长子祐与嫡母耿姬居清河邸，至秋，帝崩，立祐
为嗣，是为安帝。

建初七年夏六月甲寅，立皇子肇为皇太子。

按《后汉书章帝本纪》云云，按《和帝本纪》，“孝和皇帝
讳肇，肃宗第四子也。母梁贵人，为窦皇后所谮，忧卒，
窦后养帝以为己子。建初七年，立为皇太子。章和二
年二月壬辰即皇帝位，年十岁

### 和帝元兴元年立皇子隆为皇太子

按《后汉书和帝本纪》，“元兴元年十二月辛未，帝崩于
章德前殿，立皇子隆为皇太子。赐天下男子爵，人二
级；三老、孝悌、力田人三级；民无名数及流民欲占者
人一级；鳏、寡、孤、独、笃癃、贫不能自存者粟，人三斛。”
按《殇帝本纪》，孝殇皇帝讳隆，和帝少子也。元兴元年
十二月辛未夜即皇帝位时诞育百馀日。

### 安帝永宁元年立皇子保为皇太子

按《后汉书安帝本纪》。“永宁元年夏四月丙寅，立皇子
保为皇太子，改元永宁。大赦天下，赐王主三公列侯
下至郎吏从官金帛，又赐民爵及布粟各有差。”延光
三年秋九月丁酉，废皇太子保为济阴王。按《顺帝
本纪》。孝顺皇帝讳保，安帝之子也。母李氏，为阎皇后
所害。永宁元年，立为皇太子。延光三年，安帝乳母王
圣大长秋江京、中常侍樊丰谮太子乳母王男、厨监
邴吉杀之。太子数为叹息。王圣等惧有后祸，遂与丰、
京共构陷太子，太子坐废为济阴王。明年三月，安帝
崩，北乡侯立。济阴王以废黜，不得上殿亲临梓宫，悲
号不食，内外群僚莫不哀之。及北乡侯薨，车骑将军
阎显及江京与中常侍刘安、陈达等白太后秘不发
丧，而更征立诸国王子。乃闭宫门，屯兵自守。十一月
丁巳，京师及郡国十六地震。是夜，中黄门孙程等十
九人共斩江京、刘安、陈达等，迎济阴王于德阳殿西
锺下，即皇帝位，年十一。按《来历传》，“历字伯珍，少袭
爵，以公主子。永元中为侍中，监羽林右骑。永初三年
迁射声校尉。永宁元年，代”冯石为执金吾。延光元年，
尊历母为长公主。二年，迁历太仆。明年，中常侍樊丰
与大将军耿宝、侍中周广、谢恽等共谗陷太尉杨震，
震遂自杀。历谓侍御史虞诩曰：“耿宝托元舅之亲，荣
宠过厚，不念报国恩，而倾侧奸臣，诬奏杨公，伤害忠
良，其天祸亦将至矣。”遂绝周广、谢恽，不与交通。时皇
太子惊病不安，避幸安帝乳母野王君王圣舍。太子
乳母王男、厨监邴吉等以为圣舍新缮修，犯土禁，不
可久御。圣及其女永与大长秋江京及中常侍樊丰、
王男邴吉等互相是非，圣、永遂诬谮、男、吉皆幽囚死，
家属徙比景。太子思男等，数为叹息。京、丰惧有后害，
妄造虚无，构谗太子及东宫官属。帝怒，召公卿以下
会议废立。耿宝等承旨，皆以为太子当废。历与太常
桓焉、廷尉张皓议曰：“《经》说年未满十五，过恶不在其
身。且男吉之谋，皇太子容有不知，宜选忠良保傅，辅
以礼义。废置事重，此诚圣恩所宜宿留。”帝不从。是日
遂废太子为济阴王。时监太子家小黄门籍建、中傅
高梵等皆以无罪徙朔方。历乃要结光禄勋祋讽、宗
正刘玮、将作大匠薛皓、侍中闾丘弘陈光、赵代、施延、
大中大夫朱伥、第五颉、中散大夫曹成、谏议大夫李
尢、符节令张敬、持书侍御史龚调、羽林右监孔显、城
门司马徐崇、卫尉守丞乐闱、长乐未央厩令郑安世
等十馀人，俱诣鸿都门，证太子无过。龚调据法律明
之，以为“男吉犯”罪，皇太子不当坐。帝与左右患之，乃
使中常侍奉诏胁群臣曰：“父子一体，天性自然，以义
割恩，为天下也。历讽等不识大曲，而与群小共为讙
哗，外见忠直而内希后福，饰邪违义，岂事君之礼！朝
廷广开言事之路，故且一切假贷。若怀迷不反，当显
明刑书。”谏者莫不失色。薛皓先顿首曰：“固宜如明诏。”
历怫然廷诘，皓曰：“属通谏何言，而今复背之？大臣乘
朝车，处国事，固复辗转若此乎？”乃各稍自引起，历独
守阙，连日不肯去。帝大怒，乃免历兄弟官，削国租，黜
公主不得会见。历遂杜门不与亲戚通，时人为之震
栗。及帝崩，阎太后起历为将作大匠。顺帝即位，朝廷
咸称社稷臣，于是迁为卫尉。祋讽、刘玮、闾丘弘等先
卒，皆拜其子为郎。朱伥、施延、陈光、赵代等并为公卿，
任职。征王男邴吉家属迁京师，厚加赏赐，籍建、高梵
等，悉蒙显擢。按《张皓传》：皓为廷尉时，安帝废皇太
子为济阴王，皓与太常桓焉、太仆来历廷争之，不能
得，事已具《来历传》。退而上蔬曰：“昔贼臣江充，造构谗
逆，至令戾园兴兵，终及祸难。”后壶关三老一言，上乃
觉悟，“虽追前失，悔之何逮！今皇太子春秋方始十岁，
未见保傅九德之义，宜简贤辅，就成圣质。”书奏，不省。

### 顺帝建康元年夏四月辛巳立皇子炳为皇太子

按《后汉书顺帝本纪》云云，按《冲帝本纪》，“孝冲皇帝
讳炳，顺帝之子也。母曰虞贵人。建康元年立为皇太
子，其年八月庚午即皇帝位，年二岁。”

### 昭烈帝章武元年夏五月册王太子禅为皇太子

按《蜀志刘禅传》：“后主讳禅，字公嗣，先主子也。建安二
十四年，先主为汉中王，立为王太子。及即尊号，册曰：
‘惟章武元年五月辛巳，皇帝若曰：‘太子禅。朕遭汉运
艰难，贼臣篡盗，社稷无主，格人群正，以天明命朕继
大统。今以禅为皇太子，以承宗庙，祗肃社稷。使使持
节丞相亮授印绶，敬听师傅，行一物而三善皆得焉。
‘可不勉与’’’？”

按注《魏略》曰：“初，备在小沛，不意曹公卒至，遑遽弃家属，后奔荆州。禅时年数岁，窜匿随人，西入汉中，为人
所卖。及建安十六年，关中破乱，扶风人刘括避乱入
汉中，买得禅，问知其良家子，遂养为子，与娶妇，生一
子。初，禅与备相失时，识其父字元德，比舍人有姓简
者，及备得益州，而简为将军，备遣简到汉中，舍都邸”，
禅乃诣简，简相检讯，事皆符验，简喜，以语张鲁，鲁乃
洗沐送诣益州，备乃立以为太子。初，备以诸葛亮为
太子太傅，及禅立，以亮为丞相，委以诸事，谓亮曰：“政
由葛氏，祭即寡人。”亮亦以禅未娴于政，遂总内外。臣
松之案《二主妃子传》曰：“后主生于荆州”，《后主传》云“初
即帝位，年十七”，则建安十二年生也。十三年败于长
阪，备弃妻子走赵云。《传》曰：“云身抱弱子以免，即后主
也。”如此，备与禅未尝相失也。又诸葛亮以禅立之，明
年领益州牧。其年与主簿杜微书曰：“朝廷今年十八。”
与《禅传》相应，理当非虚。而鱼豢云：备败于小沛，禅是
年始生。及奔荆州，能识其父字元德，计当五六岁。备
则败于小沛，时建安五年也。至禅初立，首尾二十四
年，禅应过三十矣。以事相验，理不得然。此则《魏略》之
妄说，乃至二百馀言异也。又案诸书记及《诸葛亮集》，
亮亦不为太子太傅。

### 后主延熙元年立皇子璿为皇太子

按《蜀志后主太子璿传》：后主太子璿，字文衡，母王贵
人，本敬哀张皇后侍人也。延熙元年正月，策曰：“在昔
帝王继体立嗣，副贰国统，古今常道。今以璿为皇太
子，昭显祖宗之威，命使行丞相事，左将军朗持节授
印绶。其勉修茂质，祇恪道义，谘询典礼，敬友师傅，斟
酌众善，翼成尔德，可不务修以自勗哉！”时年十五。景
耀六年冬，蜀亡。咸熙元年正月，锺会作乱于成都，璿
为乱兵所杀。